Su coro segadu

Est su coro segadu,
fra tantas cosas tristas de sa vida,
su pius mal’a sanare.
Ti podet meigare
una ferida in testa
e in atera parte ’e sa persone;
ma su coro
non b’hat prata nè oro a l’acconzare.
Medicos de valore
faghen miraculosas santas curas,
ma sas nostras tristuras,
ma s’umanu dolore
chi podet curare si non Deu?
Gai deo mind’ando isconsoladu
cun custu coro meu
in su duru camminu
dimandende a sa sorte, a su destinu
a sa terra a su chelu e a su mare
a tottu su criadu:
chie m’had’acconzare
custu coro segadu?